آمریکا پرزیدنتی جو بایدن، قطره "ناتو عضوو اولمایان اؤنملی متفیق" استاتوسو وئریلمه‌سی اوچون کنگره‌یه بیلگی وئردیگینی سؤیله‌دی.
جو بایدن، قطر امیری شیخ تمیم بن حمد آل ثانی ایله ایکیلی گؤروشمه‌دن اؤنجه ژورنالیستلره آچیقلاما وئردی.
قطر و آمریکا آراسین‌دا ۵۰ ایللیک اورتاقلیغین اولدوغونو دئیه‌ن بایدئن، دوحه غزه و فیلیسطین مسئله‌لرین‌ده اؤنملی رول اوینادیغینی بیلدیردی.
قطر هاوایوللاری ایله اوچاق اۆره‌تی‌چی‌سی بوئینگ آراسین‌دا باغلانان ۲۰ میلیارد دلارلیق آنلاشما‌نی دا سئوینجله قارشیلادیقلارینی ایفاده ائد‌ن بایدن، بونون بوئینگین ان بؤیوک آنلاشمالاریندان بیری اولدوغونو وورغولادی. بایدن،
"قطر یاخشی دوست و گوونیلیر اورتاقدیر. قطری "ناتو عضوو اولمایان اؤنملی متفیق" کیمی تانیما پلانی باره‌ده من کنگره‌نی بیلگیلندیردیم. بو، بیزیم ایلیشکیلریمیزین نه قدر اؤنملی اولدوغونون اثباتیدیر و بونو ائتمه‌نین واختی‌ گلدی" ایفاده‌لرینی ایشلتدی.
آمریکانین بو گونه کیمی "ناتو عضوو اولمایان اؤنملی متفیق" اولاراق تانیدیغی ۱۸ اؤلکه وار.
۱۹۸۷.جی ایلده اؤلکه‌ده ایلک دفعه قبول ائدیله‌ن قانونلا او زامانکی آمریکا پرزیدنتی رونالد ریگان؛ استرالیا، مصر، اسرائیل، ژاپن و گونئی کره‌نی بو کتگورییه داخیل ائتدی.
کؤرفز بؤلگه‌سیندن ایسه بحرین و کویت، اؤنجه‌کی باشقانلاردان جورج بوش طرفیندن بو کتگورییه داخیل ائدیلمیشدی.
